**Vyhodnotenie včelárskeho podujatia „Medový perníček do srdca chodníček“ organizovaného v dňoch 5,6, a 7.12.2015 v Kultúrnom dome Nová Ľubovňa**

Aj v tomto roku sa prvý decembrový týždeň v Novej Ľubovni niesol v znamení vôni medu a medového pečiva. Regionálny spolok včelárov Slovenska Nová Ľubovňa organizoval **IV. Ročník** podujatia **„Medový perníček do srdca chodníček“**. Toho roku to bolo včelárske „trojdnie“.

Prvý deň **sobota 6.12.2014** bol v znamení vône medového pečiva. Od 14,00 hod. v kuchyni kultúrneho domu a v sále sa konal kurz pečenia medového pečiva a prípravy medovníkov na **výstavu včelárskych výrobkov a výrobkov z produktov včiel.** Hlavnou organizátorkou pri pečení bola paní Veronika Olšavská. Toho roku účasť bola lepšia než v roku minulom. Dá sa povedať, že záujem stúpa z roka na rok. Vaľkanie a vykrojovanie medového cesta si deti popri svojich mamách a babičkách užívali a skúsenosť niektorých detí z minulého roka bola viditeľná. Najviac sa im samozrejme páčilo zdobenie medovníkov, ktorých bolo napečených na výstavu a ochutnávku na nedeľné popoludnie dostatok. Niektoré účastníčky prekvapili aj peknými doma upečenými medovníkmi na výstavu. Početnou účasťou prekvapili aj členky klubu dôchodcov Po napečení bolo zaslúžené posedenie pri dobrom čaji a koláčiku. Toho roku večer spríjemnil aj príchod Mikuláša, čerta a anjela ,takže veľký počet prítomných detí si záver večera užili a spomienka na Mikuláša, drobné darčeky od neho a vôňu medovníkov ostane určite dlho. Potvrdzovali to usmiate tváričky detí a u niektorých aj neochota ísť domov. Účastníčky si na záver povymieňali recepty na prípravu medového cesta.

Hlavným podujatím však bola **„Včelárska výstava“** včelích produktov, výrobkov z nich , včelárskeho vybavenia, ochutnávka medu a súťaž o najlepší med z produkcie našich včelárov **v** **nedeľu 6.12.2015.**

Ako v minulom roku aj toho roku podujatie začalo o 10,30 slávnostnou Sv. omšou za včelárov. Sv. omšu celebroval pán farár Mgr. Marián Katrenčík.

Od 14,00 hod. pokračovalo podujatie v kultúrnom dome Nová Ľubovňa. Účastníci podujatia mali možnosť ochutnať aj vzorky jedno- druhových medov z rôznych oblastí Slovenska. Samozrejme nechýbala ochutnávka medu od včelárov nášho spolku a súťaž o najlepší med z tunajšej oblasti **„ Najlepší med z produkcie včelárov nášho spolku“.** Súťaž bola anonymná. Vzorky boli označené číslom. Ohodnotenie medu vykonali účastníci podujatia formou hlasovacieho lístku označením čísla súťažiaceho medu. Prvé miesto s najväčším počtom hlasov obsadil med včelárky Veroniky Olšavskej. Návštevníci mali možnosť si zakúpiť včelie produkty a výrobky z vosku z produkcie našich včelárov. Škoda že dopyt po mede bol vyšší než sme na to boli pripravení. Nechýbali rozhovory včelárov o zážitkoch z tohtoročnej včelárskej sezóny, posedenie návštevníkov pri čaji, medovom pečive pripraveného na ochutnávky spríjemnené vianočnými koledami a adventnými piesňami v podaní ľudovej folklórnej skupiny „Kolačkovci“ z Kolačkova. Patrí im za to úprimné poďakovanie, ako aj sponzorom podujatia firmám v Novej Ľubovni a to Poľnohospodárskemu družstvu, firme Calendula, Pekáreň Goral, Pekáreň Kristián a Catering Nová Ľubovňa. Tohtoročná účasť návštevníkov podujatia bola jedna z najpočetnejších a podujatie aj podľa odozvy návštevníkov hodnotíme ako veľmi úspešné.

Večer sme sa lúčili s prianím **dovidenia na budúci rok.**

V pondelok 7.12.2015 od 9,00 hod. vo veľkej sále kultúrneho domu v Novej Ľubovni sa uskutočnila včelárska prednáška pre žiakov ZŠ Nová Ľubovňa. Téma prednášky bola **„Význam včely medonosnej pre** **prírodu a človeka“** Prednášku viedla paní Veronika Olšavská absolventka ročného večerného štúdia odboru včelár - včelárka na SOŠ Pod Bánošom v Banskej Bystrici..Prednáška pripravená formou prezentácie premietaním na veľké plátno pridala na dôležitosti. Vloženie rôznych vtipných perličiek z oblasti včelárstva v priebehu prednášky zvýšilo pozornosť a aktivitu detského publika poslucháčov. Prednášku doplnenú o výstavu včelárskeho vybavenia , včelích produktov a včelárskych výrobkov deti sledovali s veľkým záujmom.  Niektoré vystavené predmety si samozrejme chceli aj odskúšať a vysvetliť ich použitie v praxi.. V závere žiaci dostali zopár otázok na overenie ich pozornosti pri prednáške. Naopak ale množstvo doplňujúcich otázok zo strany detí nás doslova prekvapil, čo naznačuje ozajstný záujem detí o  život včiel v súvislosti s ohrozením populácie včely a iných opeľovačov rastlín. Na záver žiaci mali možnosť ochutnať medové pečivo s čajíkom, rôzne druhy medu a pri vyhodnotení podľa hlasovania im chutil najviac zmiešaný lesný med.

Vzhľadom na záujem o včelárstvo sme ešte po skončení pokračovali prezentáciou včelárstva – malou výstavkou, prednáškou pre žiakov prvého stupňa ZŠ, ochutnávkou medu a medového pečiva na ZŠ Kolačkov. Žiariace očká deti nám boli veľkou odmenou.

Vincent Boleš, predseda R SVS